NAWEEK: Olifante | | INK NAWEEK: Olifante – INK
Titel: NAWEEK: Olifante
Datum gepubliseer: 24 Junie 2017 Aantal woorde: 509 116 Kere gelees ♥4
Vroeër het die mense geskryf. Ek meen op papier. Álles was toe hardcopy, daar was niks soos „stoor” en copyandpaste en al die dinge wat ons nousedae het nie. Vroeër het mense koerant gelees en boeke en soiets, nie soos nou nie.
Dit was die eerste inleiding, die tweede volg:
Soos by die Joodse staaltjies wat hulle ondermekaar oor mekaar vertel, het die meeste volke sulke selflaggers*, die Duitsers ook.
Toentertyd toe dit so „vroeër” was, het die hoofredakteur van die Londense „Times” ‘n prys uitgeskryf vir die beste werk oor olifante. Dit was ‘n Dinsdag, en Woensdagvroeg toe die joernaliste werktoe kom, lê al twee gevoude bladsye papier in die briefkas in die huisdeur. Die eerste inskrywing, met die hand geskryf op briefpapier van die Atheneaum Club, om middernag deur ‘n diener per hand afgelewer: Hoe om ‘n olifant te skiet.
‘n Week later, met die nuwerwetse lugpos, uit Harvard Universiteit in Amerika, ‘n traktaatjie, ordentlik getik en met diagramme, wetenskaplike formels en kostenberekening: Hoe om groter en beter olifante te bou. Nog ‘n week later verskyn ‘n dun, estetiese boekie uit ‘n conservatorio della musica in ‘n klooster in die Italiaanse Alpe ‘n lang essay oor „die betekenis van il elefant in die biografie en werke van Monteverdi, Vivaldi en Salieri” met notevoorbeelde by alle tekste. Na ‘n maand verskyn uit ‘n twyfelagtige adres aan die linkeroewer van die Seine in Parys in Frankryk, Die liefdeslewe van les élephants met detaileerde tekeninge van intieme aspekte uit die privaatsfeer van speelse olifante, ‘n sagteband wat in elke broeksak pas – spotbillig.
Ongeveer gelyktydig kom ‘n gedrukte boek uit Pole oor Die Rol van die Olifant in die Nasionale Vryheidsbestrewinge van die Poolse Volk oor die Eeue heen, met handgekleurde landkaarte wat die verloop van die belangrikste oorlogsgebeurtenisse oor die eeue aandui, met afbeeldinge sowel van die deelnemende hertzoë, prinse en ander magnate asook hulle heraldiek en die belangrikste krygsdiere in aksie, met ‘n huldigingsboodskap van Katerina die Grote aan die destydse poolse koning. Peperduur.
Uit Stellenbos skryf iemand met ‘n Skotse van ‘n hartstogtelike „pleidooi ten opsigte van die rol van die olifante in die verbreiding van die beskawing tydens die sendingarbeid onder die Naturelle aan die Oosgrens gelyktydig ‘n waarskuwing teen die drankduiwel”, gepaard met ‘n hartstogtelike „pleidooi ten opsigte van die rol van die olifante in die verbreiding van die beskawing tydens die sendingarbeid onder die Hûttentûtten aan die Noordgrens gelyktydig `n waarskuwing teen die drankduiwel”, met die hoofoorskrif, Blaaie uit my predikversameling gedurende my sendingtyd onder die Naturelle aan die Oosgrens en onder die Hûttentûtten aan die Noordgrens, bestaande uit ‘n pleidooi ten opsigte van die rol van die olifante in die verbreiding van die beskawing, met besondere waarskuwings teen die drankduiwel.
Toe vergaan die maande en dit word ‘n jaar; daar kom met die geregistreerde pos uit Duitsland die vier sentimeter dikke Band I, van die voorgesiene sesbandige werk, Der Elephant as Sulks.
(*Kopiereg: R 1 per gebruik; 12 keer R 10)